Fl-aħħar jiem ħafna ftakru dwar kif erba' snin ilu l-pajjiż għażel bidla fid-direzzjoni. Bidla li ħalliet il-frott għax għall-ewwel darba nkisbu riżultati li qatt ma nkisbu qabel. Għax biddilna d-direzzjoni l-qgħad f'pajjiżna niżel għall-ewwel darba taħt it-3,000 minflok il-kważi 8,000 ta' żmien amministrazzjoni preċedenti. Għax biddilna d-direzzjoni pajjiżna kiseb l-ikbar tkabbir ekonomiku fl-Ewropa għall-ewwel darba u aġenziji tal-klassifikazzjoni tal-kreditu tejbu l-marki u l-prospetti tagħhom għall-pajjiżna. Mhux kulħadd ried ibiddel id-direzzjoni. Il-Kap tal-Oppożizzjoni tal-lum kien jgħidilna li kellna tmexxija tajba, li kellna nżommu l-istess grupp ta' nies (li jinkludi lilu) fit-tmexxija ta' pajjiżna, u li bidla fid-direzzjoni kienet se toħodna "gas down ġol-ħajt." Bl-attitudni tal-blu tajjeb u l-aħmar ħażin kollu, li għadu jħaddan sal-lum, Simon Busuttil kien fost l-iktar voċiferu kontra l-proposti fil-manifest elettorali 'Malta Tagħna Lkoll'. Iżda, illum dawk il-proposti bdew jitwettqu. Saret realtà l-wegħda tar-roħs fil-kontijiet tal-enerġija, għall-ewwel darba pajjiżna għandu ċ-child care b'xejn, żdiedu l-pensjonijiet u min qiegħed fuq il-paga minima ingħata żidiet u benefiċċji għax il-Gvern fehem li din mhix biżżejjed. Għax biddilna d-direzzjoni l-first time buyers ma ħallsux it-taxxa tal-boll u frankaw sa €5,000 u dawk li nsterqu meta ħallsu t-taxxa żejda fuq il-karozzi bdew jingħataw flushom lura. Għax biddilna d-direzzjoni kienet eliminata għalkollox il-problema tal-mediċini out of stock u fuq il-formularju tal-gvern żdiedu mediċini ġodda, infetaħ l-isptar tal-onkoloġija u ġenituri li jsiefru m'uliedhom għall-kura bdew jingħataw ħlas għall-ispejjeż tat-tnejn li huma. Għax biddilna d-direzzjoni nfetħu ammont bla preċedent ta' djar għal-persuni b'diżabbiltà fil-komunità u bdew ikunu infurzati liġijiet favur l-integrazzjoni fix-xogħol ta' dawn il-persuni. Liġijiet li għamlu snin twal fuq l-ixkaffa. Għax biddilna d-direzzjoni ġejna l-ewwel fil-klassifika tal-pajjiżi li għandhom l-aqwa drittijiet ċivili u pajjiżna daħħal liġijiet favur governanza tajba bħall-Whistleblower Act u l-liġi tal-finanzjament tal-partiti. Li wkoll kienu ilhom jistennew għexieren ta' snin. Editorjal wieħed mhux biżżejjed biex insemmu l-benefiċċji kollha li ħa pajjiżna meta erba' snin ilu bidel id-direzzjoni. Ninnotaw ukoll kif għax biddilna d-direzzjoni għandna Gvern li mhu fil-but ta' ħadd. Illum titkellem ma' nies minn oqsma differenti, negozjanti u imprendituri, li jgħidulek li tant hawn opportunitajiet li mill-politika u l-proġetti tal-Gvern qed igawdu l-bosta u mhux il-ftit kif kien jiġri fi żmien l-amministrazzjoni ta' Lawrence Gonzi u Simon Busuttil. Dak iż-żmien il-prijorità kienet li jieħdu €500 żieda fil-ġimgħa għalihom infushom u mhux kif se joħolqu l-ġid u jifirxuh. Għax illum erba' snin wara tajjeb li ma ninsewx fejn kien dan il-pajjiż u min kien qed imexxih. Forsi għenna ftit biex ma ninsewx il-Kap tal-Oppożizzjoni din il-ġimgħa. Meta wara erba' snin jgħid li mhu fil-but ta' ħadd inqabad li hu stess talab negozjanti jħallsulu pagi ta' uffiċjali għolja tal-Partit Nazzjonalista. Pagi li jlaħħqu l-eluf kbar ta' ewro u li l-mod kif l-iskema biex dawn jitħallsu nħadmet b'mod falz u li jikser il-liġi tal-finanzjament tal-partiti li donnu xejn mhu komdu biha l-Partit Nazzjonalista għax qed jevitaha għal darba wara oħra. Fiż-żmien li ġej quddiemna se jkollna għażla jekk inġeddux il-fiduċja fi gvern li għalkemm mhux perfett ħoloq il-ġid u l-opportunitajiet jew inkella nafdaw lil min qalilna li bil-bidla fid-direzzjoni konna se nitolbu bailout u nidħlu gas down ġol-ħajt. Minflok gas down ġol-ħajt spiċċajna fil-quċċata tal-Ewropa f'bosta oqsma u kollox jindika li jekk inżommu t-triq li qbadna hemm iktar suċċessi ġejjin.